Mi számodra az ember tragédiája?

Egy könyv? Egy unalmas dráma? Egy Biblia/Faust koppintás? Megértem, hiszen hányszor hallhattad már tanórákon, versenyeken, kulturális TV-csatornákon?

Most tekintsünk el ezektől egy pillanatra és nézzük meg első sorban Madách kortársainak véleményét, majd vessünk egy pillantást a modern világ 1-2 művészére, akik Madách hagyatékával foglalkoznak.

Térjünk vissza Az ember tragédiájának keletkezésének kezdetéhez; a tragédia első kritikusához, aki elősegítette a drámaköltemény népszerűségét; Arany Jánoshoz.

Először Faust-utánzatnak tartotta a művet, majd bővebb beletekintés és értelmezés után egyik levelében így fogalmazott: „*Az Ember Tragédiája úgy, mint concepcióban, mint compositioban igen jeles mű*”.

Szintén jelentős Madách hagyatékára nézve Jámbor Pál; költő, pap, író. Ő volt az, aki Arany János és Madách Imre között közvetített, illetve akinek köszönhetően Madách irodalmi remekműve nem egy kandallóban végezte.

Továbbá Paulay Ede, aki életének sanyarú eseményeit felhasználva 1883-ban elsőként állította színpadra a művet. Az akkori újságok szavaival élve: „*Hogy az eszme végre testté vált, az Paulay Edének érdeme* […]”.

Ők voltak Madách kortársai, akiknek hála a 21. században is megőrizte hírnevét a tragédia. Ezt az időtlenséget jól mutatja, hogy napjainkban olyan színművészek/rendezők foglalkoznak vele, mint:

Vidnyánszky Attila (a Nemzeti Színház igazgatója és a mai, modern Ember tragédiájának rendezője), aki így vélekedik: „*Az ember tragédiája az a mű, amellyel, ha komolyan foglalkozik az ember, nemhogy kimerítené önmagát, de újabb és újabb kérdéseket és gondolatokat szül*”.

A tragédiát sokféleképpen rendezték már meg és azt hihetnéd, hogy újat senki sem tud mutatni, ugyanakkor 2018-ban a székesfehérvari Vörösmarty Színházban nem egy, hanem négy rendező: Bagó Bertalan, Hargitai Iván, Horváth Csaba és Dr. Szikora János állította színpadra a művet.

Dr. Szikora János a keretszíneket az istenkeresés és istentagadás útjaként értelmezte. Horváth Csaba az antik epizódokban az isteni gondviselés és az attól függetlenedni szándékozó ember kérdéskörét mutatta be. Hargitai Iván a felvilágosult eszmét, Bagó Bertalan az ész diadalát és a szabadversenyes kapitalizmust állította középpontba.

A Nemzet Művésze címmel is kitüntetett rajzfilmrendező, Jankovits Marcellnek hála pedig egy igen népszerű rajzfilm adaptációban élvezhetjük Madách Imre tragédiáját. *Tudtad? Jankovits Marcell egészen 1988-tól 2011-ig dolgozott az animációs filmen; de megérte.*

Ha nekünk, az íróknak, költőknek, rendezőknek nem hiszel, olvasd el a művet, akár tekintsd meg színházban és fogalmazd meg saját véleményedet. Hidd el, megéri!